**Consultări publice**

**Proiectul Planului de acțiuni al Guvernului pentru anii 2021-2022**

**Domeniile: Educație, Cercetare, Tineret, Sport, Relații interetnice**

În conformitate cu Decizia Prim-ministrului Republicii Moldova nr. 45 din 23 august 2021 cu privire la organizarea consultărilor publice în contextul elaborării proiectului Planului de acțiuni al Guvernului pentru anii 2021-2022, Ministerul Educației și Cercetării organizează consultări publice pe domeniile Educație și Cercetare, Tineret și Sport, Relații interetnice, care vor avea loc pe data de **07 septembrie, 2021, orele 13:00-15:00, cu prezență fizică, în sala de ședințe a Guvernului, etajul I, intrarea dinspre str. G. Bănulescu-Bodoni și online, având linkul de conectare** [**https://meet.google.com/kwo-xtoo-jos**](https://meet.google.com/kwo-xtoo-jos). Participanții pot opta pentru una din formele respective de organizare a consultărilor. Totodată, evenimentul va fi mediatizat și prin intermediul platformei civice Privesc.Eu.

Întru respectarea rigorilor stabilite pentru perioada pandemiei de Covid-19, accesul în sala de ședințe va fi limitat, de aceea, solicitanții de participare cu prezență fizică, e necesar să se înregistreze, pana la finele zilei de 06.09.2021, la adresa electronică tudor.cojocaru@mecc.gov.md

Consultările vor reuni în discuții reprezentanți ai Ministerului Educației și Cercetării, ai altor autorități administrative centrale și locale, ai organizațiilor societății civile, ai partenerilor de dezvoltare, ai mediului academic, lideri de opinie, interesați să se implice într-un dialog strategic activ, privind agenda de reforme a Guvernului pentru anii 2021-2022, și vor facilita identificarea și formularea, în baza discuțiilor, a recomandărilor de politici noi, promovarea diferitelor abordări inovative, în raport cu constrângerile și problemele domeniilor de referință.

Participanții la eveniment urmează să abordeze următoarele subiecte:

* Care sunt principalele constrângeri în domeniile de referință la nivel legislativ, tehnic sau instituțional, ce necesită intervenții imediate și pe termen scurt?
* Care este abordarea Ministerului/altor autorități administrative centrale, locale, partenerilor de dezvoltare etc. în raport cu constrângerile/problemele identificate?
* Care sunt acțiunile-cheie ce necesită a fi întreprinse pe termen scurt în vederea ameliorării rapide a constrângerilor/problemelor identificate?
* Care ar fi contribuția directă a partenerilor (ONG-uri, parteneri de dezvoltare etc.) la procesul de implementare a reformelor proiectate?

Totodată, în cadrul consultărilor publice, vor fi puse în discuție următoarele elemente ale Planului de acțiuni al Guvernului pentru anii 2021-2022: setul de acțiuni imediate; acțiunile ce urmează a fi realizate în 2022; indicatorii de produs/rezultat estimați (țintele care urmează a fi atinse până la sfârșitul anului 2022); mecanismul de monitorizare a gradului de realizare a angajamentelor proiectate și de implicare a sectorului asociativ în procesul de implementare a obiectivelor asumate.

Proiectul Planului de acțiuni al Guvernului pentru anii 2021-2022 pe domeniile Educație, Cercetare, Tineret, Sport și Relații interetnice poate fi consultat pe pagina web oficială a Ministerului Educației și Cercetării (<https://mec.gov.md/>), la compartimentul ,,Transparența decizională”, și pe platforma guvernamentală <https://particip.gov.md/>.

Propunerile pot fi prezentate atât în cadrul ședinței de consultare, cât și la adresa electronică tudor.cojocaru@mecc.gov.md.